
B7‑0153/2009
Europos Parlamento rezoliucija dėl kompensacijų keleiviams oro linijų bendrovės bankroto atveju

Europos Parlamentas,

–
atsižvelgdamas į 2009 m. spalio 15 d. klausimą Komisijai dėl kompensacijų keleiviams oro linijų bendrovės bankroto atveju (O-0089/09 – B7‑0210/2009);

–
atsižvelgdamas į 1990 m. birželio 13 d. Tarybos direktyvą 90/314/EEB dėl kelionių, atostogų ir organizuotų išvykų paketų;

–
atsižvelgdamas į 1997 m. spalio 9 d. Europos Parlamento ir Tarybos reglamentą (EB) Nr. 2027/97 dėl oro vežėjo atsakomybės nelaimingų atsitikimų atveju;

–
atsižvelgdamas į 2004 m. balandžio 21 d. Europos Parlamento ir Tarybos reglamentą (EB) Nr. 785/2004 dėl draudimo reikalavimų oro vežėjams ir orlaivių naudotojams;

–
atsižvelgdamas į 2004 m. vasario 11 d. Europos Parlamento ir Tarybos reglamentą (EB) Nr. 261/2004, nustatantį bendras kompensavimo ir pagalbos keleiviams taisykles atsisakymo vežti ir skrydžių atšaukimo arba atidėjimo ilgam laikui atveju, panaikinantį Reglamentą (EEB) Nr. 295/91;

–
atsižvelgdamas į 2008 m. rugsėjo 24 d. Europos Parlamento ir Tarybos reglamentą (EB) Nr. 1008/2008, nustatantį bendras oro susisiekimo paslaugų Bendrijoje taisykles;

–
atsižvelgdamas į Darbo tvarkos taisyklių 115 straipsnio 5 dalį,

A.
kadangi Tarybos direktyvoje 90/314/EEB reglamentuojami atostogų paketų verslo aspektai ir numatomos tinkamos kompensacijos bei vartotojų grąžinimas į išvykimo šalį atostogų paketų bendrovių bankroto atveju;

B.
kadangi pagal Reglamentą (EB) Nr. 2027/97 nustatomas oro vežėjo atsakomybės pobūdis nelaimingų atsitikimų atveju ir kompensacijų keleiviams tvarka;

C.
kadangi pagal Reglamentą (EC) Nr. 785/2004 nustatomi oro vežėjams ir orlaivių naudotojams taikomi draudimo reikalavimai, kuriuos būtina patenkinti;

D.
kadangi pagal Reglamentą (EB) Nr. 261/2004 numatomos kompensacijos ir pagalba keleiviams, kuriuos atsisakoma vežti arba kurių skrydžiai atšaukiami ar atidedami ilgam laikui;

E.
kadangi pagal Reglamentą (EB) Nr. 1008/2008 orlaivių naudotojams numatomos griežtos finansinės taisyklės;

F.
kadangi per pastarąjį dešimtmetį labai padaugėjo santykinai mažų pigių skrydžių bendrovių, skraidinančių keleivius į populiarias atostogų vietas, ir jų pervežamų keleivių;

G.
kadangi per pastaruosius devynerius metus bankrutavo 77 aviacijos sektoriaus bendrovės, dėl šios priežasties kai kuriais atvejais tūkstančiai keleivių įstrigdavo atvykimo vietose ir negalėdavo pasinaudoti atgaliniu bilietu;

1.
pažymi, kad Komisija ėmėsi plataus masto konsultacijų su suinteresuotomis šalimis oro linijų bendrovių bankroto klausimais;

2.
primena, kad Komisija atliko svarbų tyrimą, kuriame nagrinėjo dėl oro linijų bendrovių bankrotų kylančius sunkumus ir šių bankrotų poveikį keleiviams, ir 2009 m. vasario mėn. perdavė šio tyrimo rezultatus Parlamentui;

3.
atkreipia dėmesį į šio tyrimo išvadas ir į tai, kad jame nagrinėjama daug galimybių;

4.
primena, kad yra daug būdų, kuriais Komisija galėtų dar labiau sustiprinti bankrutavusių oro bendrovių keleivių padėtį, įskaitant oro bendrovėms taikytiną privalomo draudimo reikalavimą, savanorišką draudimą keleiviams, kurį oro bendrovė privalėtų pasiūlyti, ir garantijų fondo įsteigimą;

5.
ragina Komisiją išnagrinėti galimybę parengti pasiūlymą dėl teisės akto priėmimo ir, jei Komisija manys esant tikslinga, jį pateikti iki 2010 m. liepos 1 d.; pasiūlymo dėl teisės akto pagrindinis tikslas būtų parengti bankrutavusių oro linijų keleiviams išmokamų kompensacijų nuostatas; jame taip pat būtų sprendžiami finansiniai ir administraciniai klausimai, taip pat dėl principo, kad visos oro bendrovės, vykdančios skrydžius ta pačia kryptimi, bendrai imtųsi atsakomybės už keleivius, jei jų lėktuvuose yra laisvų vietų, taikymo. Oro bendrovės bankroto atveju taip būtų užtikrinamas keleivių, likusių atvykimo šalies oro uoste, parskraidinimas į išvykimo šalį; ragina Komisiją, persvarstant Kelionių paketų direktyvą 90/314/EB, išplėsti direktyvos taikymo sritį ir įtraukti nuostatas dėl keleivių parvežimo į išvykimo šalį ar pervežimo į kitą šalį;

6.
ragina Komisiją apsvarstyti galimybę taikyti šias priemones ir toms oro bendrovėms, kurios nutraukė veiklą sukeldamos keleiviams panašių nepatogumų kaip ir bankrutavusios bendrovės;

7.
ragina Komisiją išsiaiškinti, ar nacionalinės reguliavimo institucijos galėtų greitai grąžinti konfiskuotus orlaivius, kad jais būtų galima pasinaudoti norint parvežti namo atvykimo šalyse likusius žmones;

8.
paveda Pirmininkui perduoti šią rezoliuciją Tarybai, Komisijai ir valstybių narių parlamentams bei vyriausybėms.

